Helsinki 13.2.2013

Asianumero 2013-00139

Viite Opetus- ja kulttuuriministeriön kuulemistilaisuus 13.2.2013

Asia Lausunto varhaiskasvatusta koskevan lainsäädännön uudistamisesta

Opetus- ja kulttuuriministeriölle

Vastaukset perusteluineen etukäteen lähetettyihin kysymyksiin 1. ja 2.

**Arvopohja ja ihmiskäsitys**

Lainsäädännössä ja yhteiskunnallisessa toiminnassa tulee olla tietoinen arvopohja. Mikä on se arvopohja ja ihmiskäsitys, johon varhaiskasvatuksen lainsäädäntö ankkuroituu? Onko laki ja sen määrittelemä toiminta tarkoitettu ensisijaisesti lasta ja hänen hyvien varhaisvuosiensa turvaamista varten vai määritteleekö arvopohjan joku muu yhteiskunnallinen päämäärä, kuten työelämätarpeet tms.? Suomalaisen yhteiskunnan arvot perustuvat kristillis-humanistiseen ihmiskäsitykseen, jonka mukaan ihmisellä, erityisesti lapsella ja lapsuudella on oma erityinen arvonsa. Lain taustalla tulee luonnollisesti olla sekä kansallinen lainsäädäntö että kansainväliset sopimukset. Näistä tärkein on YK:n lapsen oikeuksien sopimus, jonka mukaan lapsen ruumiillinen, henkinen, hengellinen, moraalinen ja sosiaalinen kehitys on turvattava.

**Sisällöt ja laatu**

Laissa tulee säätää toiminnan sisällöistä, laadusta ja keskeisimmistä lähtökohdista, kuten lapsen fyysisestä, henkisestä ja hengellisestä turvallisuudesta. Lähtökohtana on oltava lapsen kokonaisvaltainen kasvu ja hyvinvointi sekä perheen elämäntilanne ja tarpeet. Lapsen edun tulee olla ensisijainen. Varhaiskasvatussuunnitelman laatiminen tulee määritellä lakisääteiseksi.

Varhaisvuosina luodaan perusta lapsen persoonallisuuden kokonaiskehitykselle. Lapselle on merkityksellistä, minkä kokoisessa ryhmässä hän kasvaa. Siksi laissa on otettava kantaa mm. ryhmäkoko/suhdeluku -kysymykseen, aikuisten määrään ja koulutustasoon. Vuorovaikutussuhteiden määrä on rajattava lapsen iän ja kehitysvaiheen mukaiseksi. Mitä pienemmästä lapsesta on kysymys, sitä enemmän hän tarvitsee aikuisen huomiota, hyväksyntää, turvaa ja suojaa. Pysyvyys on turvattava sekä ihmissuhteissa että kasvuympäristössä. Lapselle on turvattava riittävä mahdollisuus aikuissuhteisiin mutta myös pysyviin vertaissuhteisiin (säännöllinen toiminta-aika, pysyvät ryhmät, pienimmille omahoitajajärjestelmä).

Aikuisten määrällä ja ammattitaidolla on merkitystä lapsen arjen sujumiselle. Lasten ollessa kyseessä on tavoite asetettava korkealle. Työvoiman saatavuus on osittain palkkauskysymys mutta myös työssä viihtyvyyskysymys. Uuden lainsäädännön myötä on saatava aikaan järjestelmä, joka mahdollistaa ensisijaisesti lapselle mutta myös siellä työskentelevälle aikuiselle riittävän hyvän ja mielekkään arjen (henkilöstön riittävä määrä, henkilöstörakenne, koulutus ja kelpoisuus, sijaisjärjestelyt, arjen käytänteet).

**Palveluohjaus**

Subjektiivinen oikeus päivähoitoon tulee rajata siten, ettei kokopäivähoito pääsääntöisesti koskisi niitä lapsia, joiden toinen tai molemmat vanhemmat ovat kotona. Palveluohjausta kehittämällä varmistetaan se, että perheillä on mahdollisuus päivähoidon joustavampaan käyttöön erityisesti lapsen näkökulmasta. Kokopäivähoidon hoitopäivästä ei saa muodostua lapselle liian pitkä eikä kuormittava. Enimmäishoitoajan pituudesta on vakavasti keskusteltava. Lisäksi on pohdittava osa-aikaisen varhaiskasvatuksen lisäämistä ja kerhotoiminnan monipuolistamista niin, että myös seurakuntien, järjestöjen ja muiden toimijoiden varhaiskasvatuspalvelut ovat osana kunnan palveluvalikkoa.

Hyvän ja organisoidun yhteistyön merkitys on ensiarvoista. Määrärahojen niukkenemisen myötä verkostoituminen on kaikkien etu. Palvelujärjestelmästä säädettäessä on mahdollistettava kunnan/alueen eri toimijoiden välinen joustava yhteistyö ja jopa yhteinen työ oman alueen lasten ja lapsiperheiden parhaaksi (kunnan omat toimijat, seurakunnat, järjestöt). Yhteistyö varsinkin pienillä paikkakunnilla on mahdollista myös tilojen osalta.

**Lapsen oikeudet ja lapsivaikutusten arviointi**

Lain onnistuminen mitataan sillä, miten vahvasti se painottaa lapsen oikeuksien toteutumista. Lapsen oikeudet ovat aikuisen velvollisuuksia. Lapsella on oikeus leikkiin ja lepoon. Hänellä on oikeus aikuisen antamaan suojeluun ja tukeen. Lapsella on oikeus ajatuksen, omantunnon ja uskonnonvapauteen sekä oikeus omiin uskonnollisiin ja kulttuurisiin juuriinsa. Tämä koskee sekä enemmistöjä että vähemmistöjä. Varhaiskasvatuslain tulee turvata lasten yhdenvertaisuus. Varhaiskasvatuslakia on linjattava tasavertaisesti kaikkien lapsen oikeuksien näkökulmasta, jotta voidaan turvata lapsen kaikenpuolinen hyvinvointi ja kasvu.

Lapsella on oikeus tulla kuulluksi ja huomioon otetuksi häntä koskevissa asioissa. Lapsivaikutusten arviointi on yksi väline tämän oikeuden turvaamiseksi. Siksi siihen tulee velvoittaa lapsia ja perheitä koskevassa päätöksenteossa.

**Lapsen oikeus uskontoon/katsomukseen**

YK:n lapsen oikeuksien sopimuksen lisäksi Suomessa on vahva lainsäädännöllinen pohja yksilön oikeudelle omaan uskontoon. Uskonnonvapaus on Suomen perustuslain mukainen perusoikeus. Uskonnonvapauslaissa korostetaan vapautta uskontoon, mutta ihmisellä on luonnollisesti vapaus olla myös ilman mitään uskontoa. Tämä oikeus koskee sekä syntyperäisiä että uussuomalaisia. Varhaiskasvatuslaissa tulee ottaa kantaa siihen, miten varhaiskasvatuksessa oleva lapsi saa mahdollisuuden tulla tutuksi omaan uskontoonsa liittyvien asioiden ja ilmiöiden kanssa. On myös kirjattava, miten eri uskonnollisista ja kulttuurisista taustoista tulevat lapset saavat valmiuden kohdata ja hyväksyä eri tavoin ajattelevia lapsia ja aikuisia.

On tärkeää, että sana USKONTO esiintyy erillisenä erilaisissa hallinnollisissa asiakirjoissa, kuten varhaiskasvatuslaissa. Ei riitä, että uskonto esiintyy pelkästään yhtenä monista ideologioista ja (elämän) katsomuksista tai pelkkänä synonyyminä kulttuurille. Uskonto ja kulttuuri eivät ole toistensa synonyymejä, vaikka uskonto onkin aina osa kulttuuria.

Monessa muussa maassa eri puolilla maailmaa uskonnolla on suurempi merkitys elämän arjessa kuin tämän päivän Suomessa. Yhä monikulttuurisemmaksi ja moniuskontoisemmaksi muuttuvassa maailmassa on tiedostettava uskonnon merkitys yksilölle ja yhteiskunnalle. On tärkeää, että lapsi nähdään kokonaisvaltaisesti ja että hänen henkiset, hengelliset ja uskonnolliset tarpeensa tunnistetaan, tunnustetaan ja että niistä huolehditaan luonnollisena osana varhaiskasvatuksen arkipäivää. Tämä koskee sekä enemmistöä että vähemmistöjä. Tämä lapsen oikeus tulee lainsäädännöllä turvata kaikkien maassamme asuvien lasten osalta.

**LAUSUNNON KESKEINEN SISÄLTÖ**

* Kirkkohallituksen näkemyksen mukaan varhaiskasvatuksen lainsäädännössä tulee olla tietoinen ihmiskäsitys ja arvopohja. Lain tulee kaikin tavoin turvata lapsen hyvä. Lain taustalla tulee olla sekä kansallinen lainsäädäntö että kansainväliset sopimukset. Näistä tärkein on YK:n lapsen oikeuksien sopimus, jonka mukaan lapsen ruumiillinen, henkinen, hengellinen, moraalinen ja sosiaalinen kehitys on turvattava.

Lapsuuden varjelemisen tulee olla yhteiskunnalle tärkeämpää kuin taloudelliset ja tuotannolliset näkökulmat. Kristillisen ihmiskäsityksen mukaan lapsuus on ainutkertainen ja tärkeä elämänvaihe, jota tulee kaikin keinon varjella ja suojella. Hyvä yhteiskunta kunnioittaa lapsuutta ja arvostaa myös kasvatustyötä tekeviä.

* Laissa tulee säätää toiminnan sisällöistä, laadusta ja keskeisimmistä lähtökohdista, kuten lapsen fyysisestä, henkisestä ja hengellisestä turvallisuudesta. Laissa on otettava kantaa myös ryhmäkoko/suhdeluku -kysymykseen, aikuisten määrään ja koulutustasoon, jotka ovat merkityksellisiä lapsen kasvun ja kehityksen kannalta.

Vuorovaikutussuhteiden määrä ja laatu on perustana lapsen arjen hyvinvoinnille ja turvallisuuden kokemukselle. Vuorovaikutussuhteiden määrä on rajattava lapsen iän ja kehitysvaiheen mukaiseksi. Uuden lainsäädännön myötä on saatava aikaan järjestelmä, joka mahdollistaa ensisijaisesti lapselle mutta myös siellä työskentelevälle aikuiselle riittävän hyvän ja mielekkään arjen (henkilöstön riittävä määrä, henkilöstörakenne, koulutus ja kelpoisuus, sijaisjärjestelyt, arjen käytänteet).

* Kunnilla ja seurakunnilla on perinteisesti paljon yhteistyötä varhaiskasvatuksen alueella. Asiasta on selvitys Kuntaliiton julkaisemassa ja melko vastikään päivitetyssä julkaisussa Kunnat ja seurakunnat yhdessä. Tämänkaltaisen yhteistyön mahdollisuus on turvattava ja seurakunnat tulee mainita kunnan varhaiskasvatuksen yhteistyökumppaneita määriteltäessä.

Kirkolla on kattava varhaiskasvatuspalvelujärjestelmä. Se voisi soveltuvin osin olla osa kunnan palvelutarjotinta, kun kehitetään avoimia varhaiskasvatuspalveluja ja kerhotoimintaa. Taloudellisesti niukkoina aikoina tuskin on mielekästä kehittää kahta rinnakkaista, mahdollisesti keskenään kilpailevaa järjestelmää. On suotavaa, että tämä yhteistyön mahdollisuus tutkitaan kokonaisuuden näkökulmasta ja sen käyttökelpoisuutta harkitaan vakavasti varsinkin silloin, kun paikallisseurakunnan tarjonta on riittävää ja se vastaa perheen arvopohjaa.

* Laissa tai sen perusteluissa tulee olla maininta uskonnon ja uskontokasvatuksen merkityksestä lapsen kokonaiskehitykselle. Tämä on erityisen tärkeää monikulttuuristuvassa ja moniuskontoistuvassa yhteiskunnassamme. Uskonto on osa lapsen yleissivistystä sekä hänen oikeutensa. Kirkkohallitus korostaa, että kyse ei ole uskonnosta oppiaineena, vaan uskonnosta ilmiönä ja hengellisyydestä osana ihmisyyttä.

Nykyisin voimassa olevassa päivähoitolaissa uskonnollinen kasvatus on yksi päivähoidon kasvatuksellisista sisältöaluista. Varhaiskasvatuksen perusteet -asiakirjassa sisällöllisten orientaatioiden joukossa on uskonnollis-katsomuksellinen orientaatio. Lapsille on jatkossakin taattava oikeus perehtyä omiin uskonnollisiin ja kulttuurisiin juuriinsa sekä mahdollisuus tutustua lähipiirissään erilaisiin uskonnollisiin ja katsomuksellisiin tapoihin.

Hyvään varhaiskasvatukseen kuuluu, että lapsi kohdataan kokonaisvaltaisena. Mitään hänen ihmisyytensä osa-aluetta ei suljeta pois. Kaikkea hänen hyvään kasvuunsa ja kehitykseensä kuuluvaa kunnioitetaan, tuetaan ja vahvistetaan.

Varhaiskasvatuksen työalasihteeri Heljä Petäjä